Document ID: 32004D0010

Komisjoni otsus,
5. november 2003,
Euroopa panganduskomitee loomise kohta
(EMPs kohaldatav tekst)
(2004/10/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut
ning arvestades järgmist:
(1) 2001. aasta juunis võttis komisjon vastu otsused 2001/527/EÜ [1] ja 2001/528/EÜ [2], millega luuakse vastavalt Euroopa väärtpaberituru reguleerijate komitee ja Euroopa väärtpaberikomitee.
(2) Oma 5. veebruari ja 21. novembri 2002. aasta resolutsioonides kiitis Euroopa Parlament heaks neljatasandilise lähenemisviisi, mida toetati Euroopa väärtpaberiturgude reguleerimist uurinud tarkade komitee lõpparuandes, ning kutsus üles laiendama selle lähenemisviisi mõningaid aspekte pangandussektorile ja kindlustussektorile, tingimusel et nõukogu võtab reformimiskohustuse, et tagada nõuetekohane institutsionaalne tasakaal.
(3) 3. detsembril 2002 kutsus nõukogu komisjoni rakendama nimetatud korda panganduse, kindlustuse ja ametipensionide vallas ning nende valdkondade osas võimalikult kiiresti uusi nõuandvaid komiteesid looma.
(4) Euroopa Parlamendi ja nõukogu 20. märtsi 2000. aasta direktiiviga 2000/12/EÜ krediidiasutuste asutamise ja tegevuse kohta [3] loodi panganduse nõuandekomitee, nõustamaks komisjoni õigusaktide väljatöötamisel ning abistamaks komisjoni oma panganduse valdkonna rakendusvolituste teostamisel.
(5) Komisjon on teinud ettepaneku direktiivi kohta, millega muu hulgas muudetakse direktiivi 2000/12/EÜ, nõukogu 15. märtsi 1993. aasta direktiivi 93/6/EMÜ investeerimisühingute ja krediidiasutuste kapitali adekvaatsuse kohta, [4] Euroopa Parlamendi ja nõukogu 30. mai 1994. aasta direktiivi 94/19/EÜ hoiuste tagamise skeemide kohta [5] ning Euroopa Parlamendi ja nõukogu 16. detsembri 2002. aasta direktiivi 2002/87/EÜ, milles käsitletakse finantskonglomeraati kuuluvate krediidiasutuste, kindlustusseltside ja investeerimisühingute täiendavat järelevalvet ning millega muudetakse nõukogu direktiive 73/239/EMÜ, 79/267/EMÜ, 92/49/EMÜ, 92/96/EMÜ, 93/6/EMÜ ja 93/22/EMÜ ja Euroopa Parlamendi ja nõukogu direktiive 98/78/EÜ ja 2000/12/EÜ [6], et jätta välja panganduse nõuandekomitee nõuandefunktsioonid.
(6) Selline muudatus nõuab vastavalt ning samaaegselt uue nõuanderühma loomist, mis nõustaks komisjoni ühenduse panganduse valdkonna õigusaktide väljatöötamisel, edaspidi "Euroopa panganduskomitee".
(7) Dubleerimise vältimiseks peaks käesolev direktiiv jõustuma samal ajal, kui mis tahes direktiiv, millega tunnistatakse kehtetuks panganduse nõuandekomitee funktsioonid, mis on üksnes nõuandva iseloomuga.
(8) Kui Euroopa panganduskomitee annab nõu õigusnormide osas, mida kohaldatakse nii krediidiasutuste kui ka investeerimisühingute suhtes, peab selle koosseis olema selline, et tagatud oleks investeerimisühingute seisukohtade arvessevõtmine.
(9) Euroopa panganduskomitee loomine ei tohiks välistada krediidiasutuste reguleerimise ja järelevalvega tegelevate erinevate institutsioonide vahelise koostöö muid vorme, eelkõige koostööd komisjoni otsusega 2004/5/EÜ [7] loodud Euroopa pangandusinspektorite komitees,
ON VASTU VÕTNUD JÄRGMISE OTSUSE:
Artikkel 1
Käesolevaga luuakse ühenduses pangandusega tegelev nõuanderühm, Euroopa panganduskomitee (edaspidi "komitee").
Artikkel 2
Komisjoni taotlusel nõustab komitee komisjoni panganduspoliitikaga seotud küsimustes ning komisjoni ettepanekute osas, mis selle valdkonnaga seonduvad.
Artikkel 3
Komitee koosneb liikmesriikide kõrgetasemelistest esindajatest. Komitee eesistujaks on komisjoni esindaja.
Komisjoni otsusega 2004/5/EÜ loodud Euroopa pangandusinspektorite komitee eesistuja osaleb komitee koosolekutel vaatlejana. Euroopa Keskpank on esindatud vaatlejana.
Komisjon võib kutsuda koosolekutel osalema eksperte ja vaatlejaid.
Sekretariaaditeenuste eest hoolitseb komisjon.
Artikkel 4
Komitee võtab vastu oma töökorra. Komitee käib koos regulaarsete ajavahemike tagant ja siis, kui olukord seda nõuab. Kui komisjon leiab, et olukord seda nõuab, võib ta kokku kutsuda erakorralise koosoleku.
Artikkel 5
Käesolev otsus jõustub samal päeval, mil jõustub mis tahes direktiiv, millega tunnistatakse kehtetuks panganduse nõuandekomitee üksnes nõuandva iseloomuga ülesanded.
Brüssel, 5. november 2003

Labels: 2
15